**Návrh zmluvy**

**Zmluva o Poskytovaní servisnej podpory**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a zákona č. 185/2015 Z.z. Autorský zákon v znení neskorších predpisov (ďalej len Autorský zákon“)„

(ďalej len „**Zmluva**“)

**Objednávateľ:** Slovenská republika v zastúpení Ministerstva vnútra Slovenskej republiky

Sídlo: Pribinova 2, 812 72 Bratislava, Slovenská republika

IČO: 00 151 866

DIČ: 2020571520

V zastúpení:

Bankové spojenie: Štátna pokladnica

IBAN: XXXXXXXX

(ďalej len **„Objednávateľ“**)

a

Poskytovateľ: **....................................**

Sídlo: **....................................**

Štatutárny orgán: **....................................**

Zapísaný: **....................................**

IČO: **....................................**

DIČ: **....................................**

IČ DPH: **....................................**

Bankové spojenie: **....................................**

Číslo účtu: **....................................**

(ďalej len „**Poskytovateľ**“)

(Objednávateľ a Poskytovateľ môžu byť ďalej spolu označovaní ako „**Zmluvná strana**“ a individuálne ako „**Zmluvné strany**“).

sa dohodli na nasledovnom:

***Článok 1 – Úvodné ustanovenia***

Objednávateľ bude po odovzdaní diela „Zavedenie služieb Platform as a Service – služby vládneho cloudu, aktivity časť 1“ prevádzkovať informačný systém Služby PaaS Vládneho cloudu (ďalej len „**IS**“) na základe zmluvy XXXXXXX zo dňa XXXX.2019. Dielo bolo naraz súťažené s touto Zmluvou.

***Článok 2 – Definície***

Nižšie uvedené pojmy predstavujú pojmy definované na účely tejto Zmluvy. V texte Zmluvy sa tiež môžu nachádzať ďalšie definície pojmov, spravidla v zátvorkách a označené úvodzovkami.

1. **Aplikácia -** Aplikačné programové vybavenie (APV);
2. **Autorský zákon –** zákon č. 185/2015 Z. z. Autorský zákon v znení neskorších predpisov;
3. **Človekodeň alebo tiež ČD alebo MD (man-day)** - je mernou jednotkou pre fakturáciu služieb Poskytovateľa. Jeden deň predstavuje osem (8) človekohodín počas pracovných dní v pracovnom čase podľa prílohy č. 1, pričom sa započítava každá aj začatá hodina;
4. **Človekohodina alebo tiež ČH alebo MH (man-hour)** - je základnou mernou jednotkou pre fakturáciu služieb Poskytovateľa. Jedna človekohodina predstavuje jednu odpracovanú hodinu (60 minút) jedným pracovníkom Poskytovateľa počas pracovného dňa, pričom sa započítava každá aj začatá hodina;
5. **Legislatívna zmena -** právoplatne prijatá zmena právneho predpisu Slovenskej republiky alebo EÚ a/alebo nový právny predpis Slovenskej republiky vzťahujúci sa na IS a s ním súvisiaca zmena vnútorných noriem Objednávateľa, o ktorých Objednávateľ informoval Poskytovateľa;
6. **Legislatívny update -** úprava existujúcej funkcionality IS na základe osobitnej požiadavky Objednávateľa, ktoré vypracoval v nadväznosti na legislatívnu zmenu. Zmluvné strany sa na vykonaní legislatívneho updatu a jeho podmienkach vždy osobitne písomne dohodnú na základe požiadavky Objednávateľa. Pre zamedzenie pochybností, na vykonanie legislatívneho updatu sa nevzťahujú reakčné doby a iné doby poskytnutia služieb uvedené v tejto Zmluve;
7. **HW infraštruktúra** - súbor HW prostriedkov, sieťových komponentov a ich sieťovej konfigurácie;
8. **HW komponent** - HW súčasti ako serverová infraštruktúra, zálohovacia infraštruktúra, diskové pole, smerovače, firewally, prepínače, zariadenia pre rozdeľovanie záťaže, zariadenia pre bezpečnosť a to pre produkčné, záložné a testovacie prostredie;
9. **Mesiac** – kalendárny mesiac;
10. **Štvrťrok (Kvartál)** – 3 (tri) po sebe nasledujúce Mesiace;
11. **SW infraštruktúra** - súbor SW produktov tretích strán;
12. **Požiadavka -** každá požiadavka Objednávateľa na poskytnutie služieb v rozsahu tejto Zmluvy;
13. **Projektový manažér Poskytovateľa** - osoba, ktorá je oprávnená v mene Poskytovateľa odovzdávať plnenia dodané alebo vykonané podľa tejto Zmluvy, koordinovať úlohy a ciele pri plnení Zmluvy, pričom je zároveň poverená informovať Objednávateľa o všetkých aspektoch, ktoré majú zásadný vplyv na plnenie predmetu tejto Zmluvy, ako aj vykonávať pri plnení tejto Zmluvy v mene Poskytovateľa ďalšie činnosti, ktoré mu do jeho kompetencie zveruje táto Zmluva;
14. **Projektový manažér Objednávateľa** - osoba, ktorá je zodpovedná za zabezpečenie a poskytovanie súčinnostných vzťahov s Poskytovateľom, pričom je zároveň poverená informovať Poskytovateľa o všetkých aspektoch, ktoré majú zásadný vplyv na plnenie predmetu tejto Zmluvy a vykonávať pri realizácii tejto Zmluvy v mene Objednávateľa ďalšie činnosti, ktoré mu do jeho kompetencie zveruje táto Zmluva;
15. **Incident –** správanie aplikácie, stav údajov alebo iného komponentu IS, ktorý používateľ Aplikácie alebo obsluha IS neočakáva, nie je v zhode s návodom na použitie, technickou špecifikáciou, požiadavkami na prevádzku alebo je v rozpore so zásadami bezpečnosti;
16. **Konzultácia** - je Objednávateľom vyžiadaná odborná činnosť špecialistov Poskytovateľa, ktorá sa týka riešenia Požiadaviek;
17. **Reakčná doba** - je pre Poskytovateľa stanovený čas, do ktorého zaháji prešetrenie nahláseného Incidentu (počnúc hlásením Objednávateľa). Reakčná doba závisí od UPS a typu požiadavky podľa tejto Zmluvy;
18. **Doba vyriešenia Incidentu** - je pre Poskytovateľa čas, do ktorého zabezpečí vyriešenie nahláseného Incidentu (počnúc hlásením Objednávateľa). Vyriešenie Incidentu znamená obnovenie fungovania HW alebo SW komponentu ako celku, za predpokladu že riešenie Incidentu je predmetom tejto Zmluvy. Doba vyriešenia Incidentu závisí od UPS a typu požiadavky. Do doby vyriešenia Incidentu sa nezapočítava čas zdržania nespôsobený Poskytovateľom a čas následného riešenia príčiny Incidentu;
19. **Tretia strana** – je fyzická alebo právnická osoba, ktorá nie je Poskytovateľom ani Objednávateľom podľa tejto Zmluvy;
20. **Úroveň požadovaných služieb** (ďalej len „**UPS**“) - reakčná doba Poskytovateľa na Incident Objednávateľa a určuje sa na základe príslušnej UPS. Čas sa vždy meria od najbližšej pracovnej hodiny od momentu, keď Poskytovateľ úspešne zaznamená hlásenie Incidentu zo strany Objednávateľa;
21. **Zákon o ochrane osobných údajov** – zákon č. 18/2018 Z. z. o ochrane osobných údajov a o zmene a doplnení niektorých zákonov
22. **Nariadenie GDPR** - Nariadenie Európskeho parlamentu a Rady (EÚ) č. 2016/679 zo dňa 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane osobných údajov);
23. **Zákon o registri partnerov verejného sektora -** zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov;
24. **Zákon o verejnom obstarávaní –** zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

***Článok 3 – Predmet Zmluvy***

1. Predmetom tejto zmluvy je záväzok Poskytovateľa poskytovať Objednávateľovi služby prevádzkovej podpory, údržby a rozvoja informačných systémov, ktorých detailná špecifikácia je uvedená v Prílohe č. 1 tejto Zmluvy, a to ako služby poskytované na základe:
	* 1. mesačného paušálneho poplatku;
		2. kvartálneho paušálneho poplatku;
		3. počtu odpracovaných a odsúhlasených hodín

(spolu ďalej len „**Servisné služby**“) a záväzok Objednávateľa zaplatiť za riadne a včas poskytnuté Servisné služby cenu v súlade s článkom 6 tejto zmluvy.

1. Poskytovateľ sa zaväzuje poskytnúť Objednávateľovi UPS, ktorá je špecifikovaná v Prílohe č. 1 tejto Zmluvy.

***Článok 4 – Postup pri riešení Incidentov a požiadaviek***

4.1. Práva a povinnosti Zmluvných strán súvisiace s riešením Incidentov a požiadaviek v zmysle tejto Zmluvy, najmä proces spracovania Incidentov, poskytovania podpory a popis eskalačných procedúr je uvedený v Prílohe č. 4 tejto Zmluvy.

***Článok 5 – Miesto a lehota poskytovania Servisných služieb***

* 1. Miestom poskytovania Servisných služieb podľa tejto Zmluvy sú miesta určené Objednávateľom a uvedené v Prílohe č. 1 Zmluvy, pokiaľ táto Zmluva neurčuje inak.
	2. Táto Zmluva sa uzatvára na dobu šesťdesiat (60) mesiacov odo dňa nadobudnutia jej účinnosti.

***Článok 6 – Cena a platobné podmienky***

* 1. Cena za Servisné služby sa dojednáva v zmysle zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií SR č. 87/1996 Z. z., ktorým sa vykonáva zákon Národnej rady Slovenskej republiky č. 18/1996 Z. z. o cenách.
	2. Objednávateľ je povinný uhrádzať Poskytovateľovi cenu za poskytnuté Servisné služby vo výške určenej podľa Prílohy č. 3 tejto Zmluvy.
	3. Objednávateľ je povinný uhrádzať cenu za poskytnuté plnenia podľa článku 3 bod 3.1.1 tejto Zmluvy pravidelne mesačne vo forme mesačnej paušálnej platby, vo výške podľa Prílohy č. 3 Zmluvy.
	4. Objednávateľ je povinný uhrádzať cenu za poskytnuté Servisné služby podľa článku 3 bod 3.1.2 tejto Zmluvy pravidelne štvrťročne vo forme štvrťročnej (kvartálnej) paušálnej platby, vo výške podľa Prílohy č. 3 Zmluvy. Predplatené hodiny za štvrťrok v zmysle Prílohy č. 3 tejto Zmluvy je Objednávateľ povinný vyčerpať najneskôr do 6 mesiacov od uplynutia príslušného štvrťročného obdobia, za ktoré bola uhradená paušálna platba.
	5. Objednávateľ je povinný uhrádzať cenu za poskytnuté poskytnuté Servisné služby podľa článku 3 bod 3.1.3 tejto Zmluvy na základe faktúry vystavenej Poskytovateľom, ktorej prílohou bude akceptačný protokol potvrdzujúci rozsah poskytnutých plnení, podpísaný Projektovým manažérom Objednávateľa alebo inou príslušnou osobou, alebo ktorý sa považuje za podpísaný podľa tejto Zmluvy, ak táto Zmluva neustanovuje inak.
	6. Cenu za Servisné služby podľa bodu 6.3 a 6.4 tohto článku Zmluvy Objednávateľ uhradí Poskytovateľovi na základe faktúry vystavenej Poskytovateľom. Poskytovateľ je oprávnený faktúry vystavovať vždy k poslednému dňu mesiaca, v ktorom boli Servisné služby poskytnuté.
	7. Ceny za Servisné služby podľa bodu 6.5 tohto článku Zmluvy môže Poskytovateľ fakturovať až po písomnom prevzatí Servisnej služby Objednávateľom na základe jednotkových cien podľa Štruktúrovaného rozpočtu (Príloha č. 3) v zmysle tejto Zmluvy.
	8. Faktúry budú vyhotovené v štyroch rovnopisoch v slovenskom jazyku. Každá faktúra musí obsahovať náležitosti daňového dokladu v zmysle všeobecne záväzných právnych predpisov platných na území Slovenskej republiky.
	9. Splatnosť faktúry, ktorá bude mať náležitosti daňového dokladu v súlade so zákonom č. 222/2004 Z. z. o dani z pridanej hodnoty v znení neskorších predpisov, je tridsať (30) dní a začne plynúť v deň jej doručenia Objednávateľovi. Má sa za to, že fakturovaná cena je zaplatená dňom, keď sa uhrádzaná čiastka odpíše z účtu Objednávateľa uvedeného v záhlaví tejto zmluvy. Objednávateľ uhrádza faktúry Poskytovateľa na bankový účet Poskytovateľa, uvedený v záhlaví tejto Zmluvy.
	10. V prípade, ak nie sú spolu s faktúrou predložené Objednávateľovi všetky povinné prílohy alebo Objednávateľ namieta formálnu alebo vecnú správnosť faktúry Poskytovateľa, je Objednávateľ oprávnený vrátiť Poskytovateľovi faktúru spolu s písomným odôvodnením vrátenia faktúry s uvedením konkrétnych nedostatkov, ktoré bránia jej akceptovaniu Objednávateľom, a to do 5 pracovných dní odo dňa doručenia faktúry Objednávateľovi. V prípade vrátenia faktúry neplynie lehota splatnosti vrátenej faktúry. Lehota splatnosti začne plynúť až po doručení formálne a vecne správnej faktúry Objednávateľovi spolu so všetkými povinnými prílohami.

***Článok 7 - Autorské práva***

* 1. Poskytovateľom v rámci plnenia predmetu tejto zmluvy poskytnuté plnenie, alebo jeho časť, môže mať povahu, prípadne môže zahŕňať jedno alebo viac autorských diel podľa Autorského zákona, ktoré boli vytvorené alebo ktorých vytvorenie bolo poskytovateľom zabezpečené špecificky na účely plnenia tejto zmluvy (ďalej ktorékoľvek z nich len „**Autorské dielo**“).
	2. Poskytovateľ poskytuje Objednávateľovi k Autorskému dielu vzniknutému na základe tejto Zmluvy výhradný a časovo neobmedzený (po dobu trvania príslušných práv duševného vlastníctva) súhlas na jeho použitie (licencia) výlučne len pre účely vykonávania vlastných činností Objednávateľa v zmysle osobitného právneho predpisu, na území Slovenskej republiky a ďalej nasledujúcimi spôsobmi:

7.2.1. použitie Autorského diela v prípadoch jeho poškodenia na náhradnom systéme a vytvoriť potrebné kópie pre účely bezpečnosti a archivácie,

7.2.2. vyhotovenie neobmedzeného množstva rozmnoženín Autorského diela pre internú potrebu Objednávateľa a pre výkon vlastných činností Objednávateľom,

7.2.3. verejné rozširovanie originálu a/alebo rozmnoženín Autorského diela prevodom užívacieho práva osobám, ktorým Objednávateľ udelil súhlas (sublicenciu) na použitie Autorského diela podľa odseku 7.4 tohto článku, a/alebo osobám, na ktoré Objednávateľ postúpil licenciu na použitie Autorského diela podľa odseku 7.5 tohto článku,

7.2.4. spracovanie, úpravy alebo preklad Autorského diela (tak strojového kódu, ako aj zdrojového kódu) samotným Objednávateľom alebo Objednávateľom poverenými tretími osobami len v nasledujúcich prípadoch:

7.2.4.1. ak Poskytovateľ neodstráni vady Autorského diela riadne a včas za podmienok uvedených v tejto Zmluve, alebo

7.2.4.2. v prípade vzniku udalosti vážne ohrozujúcej bezpečnosť a/alebo prevádzkyschopnosť Autorského diela (softvéru) a Poskytovateľ na základe písomnej výzvy Objednávateľa včas (najneskôr v lehote 5 (piatich) pracovných dní odo dňa jej doručenia Poskytovateľovi) neurobil opatrenia potrebné na odvrátenie vzniku škody a/alebo vady na/v Autorskom diele, resp. je objektívne nemožné, aby Poskytovateľ tak včas urobil na základe písomnej výzvy Objednávateľa, alebo

7.2.4.3. Poskytovateľ zanikne bez právneho nástupcu, alebo

7.2.4.4. po uplynutí doby 30 (tridsiatich) pracovných dní odo dňa obdŕžania požiadavky Objednávateľa na spracovanie, úpravu alebo preklad Autorského diela (softvéru), ak medzi Objednávateľom a Poskytovateľom nedôjde k dohode o podmienkach spracovania, úpravy alebo prekladu Autorského diela za cenu obvyklú v danom mieste a čase, alebo

7.2.4.5. Poskytovateľ nie je schopný spracovať, upraviť alebo preložiť Autorského diela (softvér) podľa požiadaviek Objednávateľa,

7.2.4.6. použitie Autorského diela spôsobmi a za podmienok uvedených v § 88 a § 89 Autorského zákona.

* 1. Objednávateľ je oprávnený spracované a/alebo upravené, a/alebo preložené Autorské dielo použiť spôsobmi a v rozsahu uvedenom v odseku 7.2 tejto Zmluvy.
	2. Objednávateľ je oprávnený udeliť iným štátnym orgánom Slovenskej republiky a/alebo štátnym rozpočtovým organizáciám, a/alebo príspevkovým organizáciám Slovenskej republiky, a/alebo obciam, a/alebo vyšším územným celkom, a/alebo iným osobám, na ktoré je/bude prenesený výkon štátnej správy v oblasti, na ktorý bol vytvorený, a/alebo osobám, ktorým Objednávateľ bude poskytovať informácie z informačného systému, súhlas (sublicenciu) na použitie Autorského diela a/alebo spracovaného, a/alebo upraveného, a/alebo preloženého Autorského diela výlučne len v rozsahu licencie udelenej Poskytovateľom Objednávateľovi na základe tejto Zmluvy (odsek 7.2), k čomu Poskytovateľ udeľuje svoj súhlas.
	3. Objednávateľ je oprávnený postúpiť Zmluvou licenciu na použitie Autorského diela a/alebo spracovaného, upraveného a/alebo preloženého Autorského diela v rozsahu podľa odseku 7.2 tejto Zmluvy na iné štátne orgány Slovenskej republiky a/alebo štátne rozpočtové organizácie a/alebo príspevkové organizácie Slovenskej republiky, a/alebo obce, a/alebo vyššie územné celky a/alebo na iné osoby, na ktoré je/bude prenesený výkon štátnej správy v oblasti, na ktorý bol vytvorený, k čomu Poskytovateľ udeľuje svoj súhlas.
	4. Ak nie je uvedené inak, Poskytovateľ touto Zmluvou prevádza na Objednávateľa všetky osobitné práva Poskytovateľa databázy, ktoré Poskytovateľ ako Poskytovateľ databázy má k súčastiam plnenia predmetu Zmluvy, ktoré sú databázou, podľa § 131 Autorského zákona, v rozsahu uvedenom v tomto článku.
	5. Poskytovateľ udeľuje licenciu v súlade s týmto článkom zmluvy Objednávateľovi bezodplatne.
	6. Poskytovateľ vyhlasuje a zodpovedá za to, že bude osobou oprávnenou vykonávať k Autorskému dielu podľa tejto Zmluvy majetkové práva autora v zmysle § 90 Autorského zákona, alebo na základe zmluvy s autorom, spoluautorom alebo vykonávateľom autorských majetkových práv k Autorskému dielu najmenej v rozsahu potrebnom na udelenie Licencie podľa tejto Zmluvy.
	7. Poskytovateľ vyhlasuje a zodpovedá za to, že k Autorskému dielu je oprávnený udeliť Licenciu v rozsahu podľa tejto Zmluvy, a že mu nie sú známe žiadne práva tretích osôb, ktoré by bránili použitiu Autorského diela alebo jeho časti Objednávateľom v zmysle Licencie podľa tejto Zmluvy.
	8. V prípade, že sa preukáže vyhlásenie Poskytovateľa podľa ods. 7.8 a 7.9 tohto článku ako nepravdivé, je Poskytovateľ povinný uvedenú právnu vadu na vlastné náklady bezodkladne odstrániť a nahradiť Objednávateľovi všetku škodu, ktorá mu v dôsledku uvedeného vznikla.
	9. Licencia sa nevzťahuje na Softvérové produkty tretích strán alebo databázy tretích strán, ktoré sú dostupné na trhu ako tzv. štandardný SW (resp. aj tzv. krabicový SW - ako napr. systémový SW, operačný SW a pod.), a ktorý nebol vytvorený na základe tejto Zmluvy pre Objednávateľa. Na tieto softvérové produkty tretích strán sa budú aplikovať vždy konkrétne licenčné podmienky príslušného subjektu vykonávajúceho majetkové práva autora k danému softvérovému produktu, pričom Poskytovateľ sa v rámci plnenia predmetu tejto Zmluvy zaväzuje pre Objednávateľa zabezpečiť potrebnú licenciu/sublicenciu v rozsahu, ktorý vyžaduje plnenie tejto Zmluvy.
	10. Poskytovateľ poskytuje Objednávateľovi nevýhradné právo používať podporné prostriedky a konverzné programy. Ustanovenia tohto článku sa aplikujú na podporné prostriedky a konverzné programy obdobne.

***Článok 8 – Zodpovednosť za škodu a sankcie***

* 1. Každá zo Zmluvných strán nesie zodpovednosť za spôsobenú škodu v súlade so všeobecne záväzných právnych predpisov platných na území SR a tejto Zmluvy. Obe Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd.
	2. Zodpovednosť za škodu vzniknutú Zmluvným stranám sa bude posudzovať podľa § 373 a nasl. Obchodného zákonníka.
	3. Zmluvné strany sa zaväzujú uhradiť preukázateľnú škodu, ktorá vznikne druhej Zmluvnej strane v prípade porušenia podmienok uvedených v tejto Zmluve, ako aj porušením zákona a iných všeobecne záväzných právnych predpisov platných na území SR, a to až do výšky 100 % z ceny celkom podľa tejto Zmluvy, pričom Zmluvné strany vyhlasujú, že škoda vo výške 100 % z ceny celkom je maximálnou sumou, ktorú je možné ako dôsledok porušenia povinností v súvislosti s touto Zmluvou predvídať a/alebo ktorú je možné predvídať s prihliadnutím na všetky skutočnosti, ktoré sú v čase podpísania tejto Zmluvy Zmluvným stranám známe alebo by mali byť známe pri obvyklej starostlivosti.
	4. Zmluvné strany sa dohodli, že v rámci zodpovednosti Poskytovateľa za škodu spôsobenú Objednávateľovi pri plnení záväzkov z tejto Zmluvy budú predmetom náhrady výlučne škody skutočné a priame. Predmetom náhrady škody nebudú žiadne škody následné, náhodné či nepriame, ako napr. ušlý zisk, nerealizovaný výnos či úspora.
	5. Ak Poskytovateľ bude v omeškaní s poskytovaním Servisných služieb, v lehotách podľa tejto Zmluvy, Objednávateľ má právo uplatniť si nárok na zmluvnú pokutu, a to nasledovne:
		1. v prípade omeškania s plnením Servisných služieb podľa článku 3 bod 3.1.1. tejto Zmluvy vo výške 1 % z príslušnej zložky ceny mesačného paušálu za každý aj začatý deň omeškania, ak sa Zmluvné strany nedohodnú inak. Celková výška zmluvnej pokuty je obmedzená čiastkou rovnajúcou sa 100% výšky príslušnej zložky ceny mesačného paušálu za mesiac, v ktorom nastalo omeškanie;
		2. v prípade omeškania s plnením Servisných služieb podľa článku 3 bod 3.1.2. tejto Zmluvy vo výške 0,5 % z príslušnej ceny omeškanej služby za každý aj začatý deň omeškania, pričom pre výpočet ceny sa použijú sadzby definované pre účely článku 3.1.3 Zmluvy, ak sa Zmluvné strany nedohodnú inak. Celková výška zmluvnej pokuty je obmedzená čiastkou rovnajúcou sa 100% výšky príslušnej ceny omeškanej služby;
		3. v prípade omeškania s plnením Servisných služieb podľa článku 3 bod 3.1.3. tejto Zmluvy výške 0,05% z ceny príslušného plnenia, za každý aj začatý deň omeškania, ak sa Zmluvné strany nedohodnú inak. Celková výška zmluvnej pokuty je obmedzená čiastkou rovnajúcou sa 100% výšky príslušnej ceny omeškaného plnenia.
	6. Poskytovateľ sa zaväzuje, že zmluvnú pokutu podľa tejto Zmluvy zaplatí Objednávateľovi najneskôr do 30 dní odo dňa doručenia jej vyúčtovania.
	7. V prípade omeškania Objednávateľa s úhradou splatnej faktúry o viac ako 60 dní po dni jej splatnosti je Poskytovateľ oprávnený požadovať od Objednávateľa zaplatenie úroku z omeškania za každý začatý deň omeškania v zmysle všeobecne záväzných právnych predpisov platných na území SR.
	8. Povinnosť nahradiť škodu vzniknutú v dôsledku porušenia povinnosti zabezpečenej zmluvnou pokutou ostáva zaplatením zmluvnej pokuty nedotknutá v rozsahu prevyšujúcom zmluvnú pokutu.

8.9 Nárok oprávnenej strany na zmluvnú pokutu podľa tejto Zmluvy nevzniká v prípadoch, ak k porušeniu zmluvnej povinnosti povinnej strany zabezpečenej zmluvnou pokutou došlo v dôsledku vyššej moci podľa článku 11 bod 11.1. tejto zmluvy, alebo skutočností pričítateľných oprávnenej Zmluvnej strane.

***Článok 9 – Práva a povinnosti Zmluvných strán***

* 1. Poskytovateľ je povinný pri plnení Zmluvy postupovať na vysokej profesionálnej úrovni, so všetkou odbornou starostlivosťou, ktorú možno pri poctivom obchodnom styku od Poskytovateľa požadovať. Poskytovateľ sa zaväzuje dodržiavať pri plnení Zmluvy všeobecne záväzné právne predpisy platné na území SR.
	2. V prípade služieb podľa článku 3 bod 3.1.1. a 3.1.2. tejto Zmluvy Poskytovateľ je povinný predkladať Objednávateľovi mesačne pracovný výkaz o vykonaných službách v termíne do 5. pracovného dňa nasledujúceho mesiaca.
	3. V prípade služieb podľa článku 3 bod 3.1.3. tejto Zmluvy Poskytovateľ na požadované služby alebo dodávky poskytne Objednávateľovi ponuku. Objednávateľ zašle Poskytovateľovi písomnú objednávku. Poskytovateľ potvrdí Objednávateľovi prijatie objednávky bez zbytočného odkladu po jej doručení. Pre zamedzenie pochybností, potvrdenie prijatia objednávky sa považuje za akceptáciu objednávky.
	4. Objednávateľ potvrdí riadne poskytnutie služieb podľa článku 3 bod 3.1.3. tejto Zmluvy podpísaním akceptačného protokolu. Objednávateľ je povinný v lehote 5 pracovných dní podpísať akceptačný protokol doručený Poskytovateľom alebo doručiť Poskytovateľovi písomné zdôvodnenie odmietnutia podpísať uvedený akceptačný protokol s konkrétnymi výhradami a návrhom spôsobu ich nápravy. V prípade, ak si Objednávateľ nesplní povinnosť uvedenú v predchádzajúcej vete ani po uplynutí lehoty 10 dní od doručenia písomnej výzvy Poskytovateľa na podpísanie akceptačného protokolu, na uvedený akceptačný protokol sa hľadí, ako keby bol podpísaný Objednávateľom. V takom prípade podpísaný akceptačný protokol netvorí prílohu faktúry podľa článku 6 tejto Zmluvy.
	5. Poskytovateľ sa zaväzuje, že v rámci riešenia požiadaviek nebudú vyvinuté alebo upravené SW komponenty obsahovať žiadnu nezdokumentovanú funkcionalitu nepožadovanú Objednávateľom, ktorá nie je potrebná pre zabezpečenie funkčnosti SW komponentov (tzv. back-doors).
	6. V prípade, ak Poskytovateľ bude pri plnení povinností tejto Zmluvy využívať zabezpečené sieťové pripojenie (VPN) Objednávateľa, je povinný rešpektovať bezpečnostné smernice a prevádzkový poriadok Objednávateľa pre túto VPN.
	7. Nakoľko sa budú na strane Poskytovateľa ako Zmluvnej strany podieľať viaceré subjekty, jednotlivé plnenia podľa tejto Zmluvy budú Poskytovatelia ako členovia skupiny poskytovať v súlade s rozdelením a určením zodpovednosti podľa Prílohy č. 3 tejto Zmluvy. Poskytovateľ určený v Prílohy č. 3 ako zodpovedný za určité plnenie je povinný toto realizovať v súlade s ustanoveniami tejto Zmluvy.
	8. Poskytovateľ vyhlasuje, že v čase uzatvorenia Zmluvy má splnené povinnosti, ktoré mu vyplývajú v zmysle Zákona o registri partnerov verejného sektora. Nakoľko sa budú na strane Poskytovateľa ako Zmluvnej strany podieľať viaceré subjekty, podmienku podľa predchádzajúcej vety musia splniť všetky tieto subjekty, ak im táto povinnosť vyplýva v zmysle Zákona o registri partnerov verejného sektora.
	9. Objednávateľ je povinný nahlasovať Poskytovateľovi všetky požiadavky a Incidenty v zmysle tejto Zmluvy prostredníctvom technických a komunikačných nástrojov v zmysle Prílohy č. 4 Zmluvy.
	10. Objednávateľ je povinný aktívne spolupracovať s Poskytovateľom na riešení Incidentu a poskytovať mu súčinnosť svojich špecialistov.
	11. Objednávateľ je zodpovedný za zabezpečenie:
	12. požadovaného pracovného prostredia,
	13. prístupu do potrebných priestorov a použitia všetkých zariadení Objednávateľa, ktoré Poskytovateľ potrebuje na účely poskytnutia služby podľa tejto Zmluvy.
	14. vzdialeného prístupu do systémov Objednávateľa spôsobom uvedeným v Prílohe č. 1 Zmluvy.
	15. Objednávateľ je povinný poskytovať technické informácie a dokumenty, ktoré vlastní a týkajú sa požiadavky na službu podľa tejto Zmluvy, sú na poskytnutie takejto služby nevyhnutné a požaduje ich Poskytovateľ.
	16. Objednávateľ je povinný riadne a včas (v termíne minimálne 2 mesiace pred nadobudnutím účinnosti legislatívnej zmeny, resp. v najkratšom možnom čase po tom, ako sa Objednávateľ dozvedel o potrebe legislatívnej zmeny, ktorej zapracovanie bude mať dopad na funkcionalitu IS) písomne informovať Poskytovateľa o prijatých legislatívnych zmenách formou spracovania zrozumiteľného zadania pre Poskytovateľa na ich vykonanie tak, aby bola Zmluvným stranám poskytnutá primeraná lehota na dohodu o legislatívnom update a Poskytovateľovi na vykonanie legislatívneho updatu.
	17. Objednávateľ je povinný v lehote 5 pracovných dní podpísať pracovný výkaz o vykonaných službách v zmysle bodu 3.1.1. a 3.1.2 Zmluvy doručený Poskytovateľom alebo doručiť Poskytovateľovi písomné zdôvodnenie odmietnutia podpísať uvedený výkaz s konkrétnymi výhradami a návrhom spôsobu ich nápravy. V prípade, ak si Objednávateľ nesplní povinnosť uvedenú v predchádzajúcej vete ani po uplynutí lehoty 10 dní od doručenia písomnej výzvy Poskytovateľa na podpísanie pracovného výkazu o vykonaných službách, na uvedený výkaz sa hľadí, ako keby bol podpísaný Objednávateľom. V takom prípade podpísaný výkaz netvorí prílohu faktúry podľa článku 6 tejto Zmluvy.
	18. Poskytovateľ je povinný do 10 pracovných dní odo dňa podpisu tejto Zmluvy predložiť Objednávateľovi:
		1. platný certifikát o zavedení systému manažérstva IT služieb, vydaný nezávislou inštitúciou, ktorým sa potvrdzuje splnenie podmienok vyplývajúcich z normy ISO 20000. Poskytovateľ môže využiť systémy manažérstva IT služieb vyplývajúce z európskych noriem. Objednávateľ uzná ako rovnocenné osvedčenia vydané príslušnými orgánmi členských štátov;
		2. platný certifikát o zavedení systému manažérstva informačnej bezpečnosti v oblasti informačných technológií, vydaný nezávislou inštitúciou, ktorým sa potvrdzuje splnenie podmienok vyplývajúcich z normy ISO 27001. Poskytovateľ môže využiť systémy manažérstva informačnej bezpečnosti v oblasti informačných technológií vyplývajúce z európskych noriem. Objednávateľ uzná ako rovnocenné osvedčenia vydané príslušnými orgánmi členských štátov.
	19. Porušenie ktoréhokoľvek záväzku Poskytovateľa podľa ods. 9.15.1. až 9.15.2. tohto článku Zmluvy znamená podstatné porušenie Zmluvy Poskytovateľom.
	20. Zmluvné strany sa dohodli na nasledovných osobách oprávnených konať v ich mene v záležitostiach týkajúcich sa tejto Zmluvy, najmä procesu objednávania, akceptovania plnení, tvorby a akceptácie pracovných výkazov o vykonaných službách a fakturácie:

- oprávnenou osobou za Objednávateľa je projektový manažér Objednávateľa

- oprávnenou osobou za Poskytovateľa je projektový manažér Poskytovateľa

Týmto ustanovením nie sú dotknuté pravidlá vyplývajúce z tejto Zmluvy alebo z interných predpisov Zmluvných strán.

***Článok 10 – Subdodávky***

* 1. Poskytovateľ je oprávnený zadať plnenie podľa tejto Zmluvy alebo jeho časť ďalším čiastkovým Poskytovateľom (ďalej len „**subdodávateľ**“), a to iba na základe predchádzajúceho súhlasu Objednávateľa, ktorý takýto bez závažného a opodstatneného dôvodu neodoprie. V takomto prípade Poskytovateľ zodpovedá rovnako, akoby Zmluvu plnil sám.
	2. Ak Poskytovateľ použije na plnenie tejto Zmluvy subdodávateľov, o ktorých má vedomosť v čase podpisu tejto Zmluvy, tvorí ich zoznam Prílohu č. 5 tejto Zmluvy. Poskytovateľ je povinný oznámiť Objednávateľovi akúkoľvek zmenu alebo doplnenie subdodávateľa, a to bezodkladne, najneskôr 3 (tri) pracovné dni pred dňom, kedy tento subdodávateľ prvýkrát poskytne plnenie podľa tejto Zmluvy. Ak Objednávateľ nevznesie voči novému, resp. zmenenému subdodávateľovi pripomienky, má sa za to, že navrhovaného (nového) subdodávateľa schválil.
	3. Poskytovateľ je povinný Objednávateľovi oznámiť akúkoľvek zmenu údajov u subdodávateľov, uvedených v Prílohe č. 5 tejto Zmluvy, a to bezodkladne, najneskôr však do 3 (troch) pracovných dní, odkedy k zmene údajov došlo.
	4. Poskytovateľ zodpovedá za odbornú starostlivosť pri výbere subdodávateľa ako aj za služby vykonané a zabezpečené na základe zmluvy o subdodávke.
	5. Poskytovateľ je povinný zabezpečiť, aby mal splnené povinnosti ohľadom zápisu do registra partnerov verejného sektora vo vzťahu k subdodávateľom Poskytovateľa v zmysle Zákona o registri partnerov verejného sektora.

***Článok 11 - Okolnosti vylučujúce zodpovednosť***

11.1 Za okolnosti vylučujúce zodpovednosť sa považuje prekážka, ktorá nastala nezávisle na vôli povinnej Zmluvnej strany a bráni jej v splnení jej povinností, ak nie je možné rozumne predpokladať, že by povinná Zmluvná strana túto prekážku alebo jej následky odvrátila alebo prekonala a ďalej, že by v dobe vzniku prekážku predvídala. Zodpovednosť nevylučuje prekážka, ktorá vznikla v čase, keď povinná Zmluvná strana bola v omeškaní s plnením svojej povinnosti, alebo vznikla z jej hospodárskych pomerov. Účinky vylučujúce zodpovednosť sú obmedzené iba na dobu, dokiaľ trvá prekážka, s ktorou sú tieto povinnosti spojené. Pre účely tejto Zmluvy sa za vyššiu moc považujú udalosti, ktoré nie sú závislé od konania Zmluvných strán, a ktoré nemôžu Zmluvné strany ani predvídať ani nijakým spôsobom priamo ovplyvniť, a to najmä vojna, mobilizácia, povstanie, živelné pohromy, požiare, embargo, karantény.

* 1. Žiadna zo Zmluvných strán nezodpovedá za porušenie Zmluvy, ak je nesplnenie jej povinností spôsobené okolnosťami vylučujúcimi zodpovednosť.
	2. Ak okolnosti vylučujúce zodpovednosť pretrvávajú po dobu stoosemdesiat (180) dní, nehľadiac na predĺženie lehoty na splnenie Zmluvy, ktoré možno Poskytovateľovi z tohto dôvodu udeliť, ktorákoľvek zo Zmluvných strán je oprávnená od Zmluvy odstúpiť.
	3. Zmluvné strany majú povinnosť sa vzájomne informovať o vzniku okolnosti vylučujúcej zodpovednosť.
	4. V prípade, že sa vyskytnú prekážky, ktoré jednej alebo obom Zmluvným stranám čiastočne alebo úplne neumožnia plnenie ich povinností podľa tejto Zmluvy, sú povinní sa o tom bez zbytočného omeškania informovať a spoločne podniknúť kroky k ich prekonaniu. Nesplnenie tejto povinnosti zakladá nárok na náhradu škody pre tú Zmluvnú stranu, ktorá sa porušenia Zmluvy v tomto bode nedopustila.

***Článok 12 - Ochrana informácií***

* 1. Zmluvné strany sa zaväzujú zachovávať mlčanlivosť o všetkých skutočnostiach, o ktorých sa dozvedia pri plnení tejto Zmluvy alebo v súvislosti s jej uzatvorením, ako aj o všetkých informáciách, ktoré majú charakter dôverných informácií alebo tvoria predmet obchodného tajomstva druhej Zmluvnej strany alebo inej tretej osoby (ďalej len „Dôverné informácie"), a tieto chrániť pred ich zverejnením, sprístupnením alebo poskytnutím tretej osobe. Zmluvné strany sa zaväzujú Dôverné informácie používať výlučne na účely plnenia tejto Zmluvy, prijať všetky potrebné kroky na ochranu a zabezpečenie Dôverných informácií pred ich zverejnením, sprístupnením alebo poskytnutím tretej osobe a Dôverné informácie nezneužiť a nepoužiť v rozpore s oprávnenými záujmami druhej Zmluvnej strany v prospech svoj alebo tretích osôb. Všetky osoby, ktoré v súvislosti s plnením tejto Zmluvy prídu alebo môžu prísť do styku s Dôvernými informáciami, je povinná každá zo Zmluvných strán zaviazať povinnosťou ochraňovať Dôverné informácie za podmienok rovnako prísnych ako sú podmienky stanovené v tejto Zmluve, pričom zodpovednosť Zmluvných strán za záväzok mlčanlivosti podľa tohto článku týmto nie je dotknutá.
	2. Povinnosti zachovávať mlčanlivosť môže Zmluvnú stranu zbaviť jedine súd alebo štatutárny orgán druhej Zmluvnej strany formou predchádzajúceho písomného súhlasu. Týmto nie je dotknutá povinnosť Zmluvných strán v nevyhnutnom a v odôvodnenom rozsahu poskytnúť Dôverné informácie v prípade, ak im takúto povinnosť ukladá zákon, alebo ak na to budú zaviazaní rozsudkom, alebo akýmkoľvek iným rozhodnutím alebo aktom subjektu, ktorý je na základe zákona oprávnený prijímať takéto rozsudky, rozhodnutia alebo akty, a ak nemajú podľa zákona právo odmietnuť poskytnutie Dôverných informácií z dôvodu porušenia záväzku mlčanlivosti podľa tejto Zmluvy.
	3. Záväzok mlčanlivosti podľa tejto Zmluvy platí po dobu existencie Dôverných informácií, a to aj po ukončení zmluvného vzťahu založeného touto Zmluvou, pokiaľ nebude záväzku mlčanlivosti Zmluvná strana skôr písomne zbavená.
	4. Pre účely tejto Zmluvy výraz „Dôverné informácie“ znamená:
		1. všetky skutočnosti, údaje a informácie obchodnej, výrobnej, technickej, finančnej, organizačnej, marketingovej alebo akejkoľvek inej povahy súvisiace s podnikom a podnikaním Objednávateľa alebo Poskytovateľa, ktoré majú skutočnú a preukázateľnú materiálnu alebo nemateriálnu hodnotu a nie sú v príslušných obchodných kruhoch, v ktorých Objednávateľ alebo Poskytovateľ pôsobí alebo bude pôsobiť, bežne dostupné a ktoré sú predmetom obchodného tajomstva podľa § 17 Obchodného zákonníka; tieto skutočnosti nemusia byť výslovne označené ako dôverné; alebo
		2. všetky iné skutočnosti, údaje a informácie obchodnej, výrobnej, technickej, finančnej, organizačnej, marketingovej alebo akejkoľvek inej povahy súvisiace s podnikom a podnikaním Objednávateľa alebo Poskytovateľa, ktoré podľa vôle Objednávateľa alebo Poskytovateľa majú byť utajené a sú označené ako dôverné;
		3. všetky údaje o Zmluvných stranách, či tretích osobách, majúcich charakter osobných údajov podľa ustanovení platných právnych predpisov;
		4. informácie, ktoré sú legislatívou definované ako dôverné.
	5. Bez ohľadu na odsek 12.1. tohto článku Zmluvy sa Zmluvné strany dohodli, že informácie a dokumenty, ktoré sú vo všeobecnosti dostupné alebo prístupné verejnosti, sa budú považovať za Dôverné informácie, ak takéto informácie budú Zmluvnou stranou získané, zhromaždené, zostavené alebo vedené spôsobom, ktorý nie je prístupný verejnosti alebo pre účel prospešný druhej Zmluvnej strane.
	6. Dôverné informácie sú v plnom rozsahu dôverné a tajné, bez ohľadu na ich pôvod, povahu, druh, obsah a/alebo formu.
	7. Pri ochrane Dôverných informácií sú Zmluvné strany povinné najmä sa zdržať konania, ktorým by tretej osobe neoprávnene, t.j. bez predošlého písomného súhlasu štatutárneho orgánu druhej Zmluvnej strany, poskytli, oznámili, sprístupnili, pre seba alebo pre tretiu osobu využili Dôverné informácie, o ktorých sa dozvedeli akýmkoľvek spôsobom.
	8. Zmluvná strana je oprávnená použiť Dôverné informácie výlučne v rámci plnenia Zmluvy, pričom je povinná dodržiavať všetky postupy a pravidlá druhej Zmluvnej strany určené na ochranu Dôverných informácií a kedykoľvek vykonať akékoľvek dodatočné opatrenia potrebné na zachovanie a ochranu akejkoľvek Dôvernej informácie.
	9. V prípade, že si Zmluvná strana nie je istá, či majú byť akékoľvek skutočnosti alebo informácie podľa vôle druhej Zmluvnej strany utajené, je povinná si pred ich poskytnutím, oznámením alebo sprístupnením tretej osobe na to vyžiadať písomný súhlas druhej Zmluvnej strany.
	10. Zmluvné strany sú si vedomé všetkých obchodno-právnych a trestno-právnych dôsledkov porušenia povinností podľa tohto článku Zmluvy.
	11. Zmluvné strany sú v plnom rozsahu zodpovedné za akékoľvek porušenie záväzkov uvedených v tomto článku Zmluvy alebo v právnych predpisoch, ktoré môžu byť spôsobené nimi samými, ako aj ich zamestnancami, manažérmi alebo inými fyzickými osobami, právnickými osobami a/alebo subjektmi najatými alebo používanými v akejkoľvek forme alebo na základe akýchkoľvek dôvodov.

***Článok 13 - Bezpečnosť a ochrana osobných údajov***

* 1. Objednávateľ sa zaväzuje, že prijme všetky potrebné kroky za účelom ochrany osobných údajov, ktoré je možné rozumne očakávať, aby Poskytovateľ pri plnení tejto Zmluvy neprišiel do styku s osobnými údajmi.
	2. Zmluvné strany sa zaväzujú dodržiavať pri plnení tejto Zmluvy ustanovenia zákona o ochrane osobných údajov, ako aj Nariadenia GDPR. Zmluvné strany si osobitne dohodnú práva a povinnosti v súvislosti s ochranou osobných údajov.

***Článok 14 – Jazyk zmluvy a komunikácia***

* 1. Objednávateľ a Poskytovateľ sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov.
	2. Každá správa, súhlas, schválenie alebo rozhodnutie, ktoré sa požadujú na základe Zmluvy, sa vyhotovia, pokiaľ nie je stanovené inak, v písomnej podobe. Odosielateľ akejkoľvek písomnej správy môže požadovať písomné potvrdenie príjemcu.
	3. Dokumenty odoslané druhej Zmluvnej strane na adresu jej sídla uvedenú v tejto Zmluve alebo neskôr písomne oznámenú, sa považujú za prevzaté druhou Zmluvnou stranou aj v deň odmietnutia prevzatia zásielky druhou Zmluvnou stranou vyznačený poštou alebo v tretí deň odo dňa jej uloženia na pošte, aj keď sa druhá Zmluvné strana o jej uložení nedozvedela.
	4. Kontaktné osoby pre písomnú komunikáciu Zmluvných strán spolu s ich kontaktnými údajmi sú uvedené v Prílohe č. 2 tejto Zmluvy.
	5. Jazyk Zmluvy a celej písomnej komunikácie medzi Objednávateľom a Poskytovateľom a tretími osobami je slovenský jazyk.

***Článok 15 - Skončenie Zmluvy***

* 1. Táto Zmluva môže byť skončená písomnou dohodou Zmluvných strán alebo písomným odstúpením zo strany tej Zmluvnej strany, Pre vylúčenie akýchkoľvek pochybností, táto Zmluva môže byť ukončená aj čiastočne, a to aj voči každému z Poskytovateľov osobitne.
	2. Objednávateľ je oprávnený písomne odstúpiť od tejto Zmluvy pre podstatné porušenie Zmluvy v prípade, že:

a) Poskytovateľ opakovane (min. trikrát) poruší svoje povinnosti vyplývajúce z tejto Zmluvy a napriek predchádzajúcemu písomnému upozorneniu Objednávateľa nevykoná nápravu ani v dodatočnej primeranej lehote na nápravu, ktorú určí Objednávateľ.;

b) na majetok Poskytovateľa je vyhlásený konkurz, exekúcia, je Poskytovateľovi povolená reštrukturalizácia, Poskytovateľ vstúpil do likvidácie, preruší alebo iným ako vyššie uvedeným spôsobom skončí svoju podnikateľskú činnosť,

c) Poskytovateľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním,

 d) Poskytovateľ stratí právne predpoklady na riadne plnenie Zmluvy,

e)v čase jej uzavretia existoval dôvod na vylúčenie poskytovateľa pre nesplnenie podmienky účasti podľa  [§ 32](http://www.adval.sk/EVO/Legislativa/zvo/#doc41) ods. 1 písm. a) zákona č. 343/2015 Z.z.,

f) poskytovateľ nebol v čase uzavretia Dohody zapísaný v registri partnerov verejného sektora alebo ak bol vymazaný z registra partnerov verejného sektora,

g) tak ustanovujú dôvody podľa § 19 Zákona o verejnom obstarávaní

* 1. Poskytovateľ je oprávnený písomne odstúpiť od tejto Zmluvy v prípade, že Objednávateľ je v omeškaní s úhradou splatnej faktúry o viac ako šesťdesiat (60) dní, po písomnom upozornení zo strany Poskytovateľa.
	2. Pri nepodstatnom porušení tejto Zmluvy môže druhá Zmluvná strana odstúpiť od tejto Zmluvy, ak k odstráneniu porušenia nedôjde ani v primeranej lehote na plnenie, poskytnutej v písomnom upozornení na porušenie povinnosti a jeho následky, v trvaní najmenej 30 dní.
	3. Odstúpením od Zmluvy nie sú dotknuté ustanovenia týkajúce sa ochrany informácií, voľby práva a riešenia sporov.
	4. Odstúpením od Zmluvy niektorej zo Zmluvných strán sa Zmluva zrušuje ku dňu doručenia odstúpenia druhej Zmluvnej strane. V prípade odstúpenia od tejto Zmluvy si Zmluvné strany ponechajú doposiaľ akceptované plnenia, vykonané v súlade s podmienkami uvedenými v tejto Zmluve a jej prílohách a úhrady za ne. Ohľadom plnení, ktoré neboli riadne ukončené ku dňu zániku Zmluvy, pripraví Poskytovateľ ich inventarizáciu a Objednávateľ bude oprávnený ale nie povinný ich prevziať, pokiaľ uhradí príslušnú časť zmluvnej ceny zodpovedajúcej miere rozpracovanosti podľa dohody Zmluvných strán.

***Článok 16 - Záverečné ustanovenia***

* 1. Táto Zmluva nadobúda platnosť dňom jej podpísania oboma Zmluvnými stranami a účinnosť deň po dni jej zverejnenia v Centrálnom registri zmlúv, ktorý vedie Úrad vlády SR .
	2. Zmluvu možno meniť iba písomným a očíslovaným dodatkom podpísaným obomi Zmluvnými stranami, ak nie je ustanovené inak.
	3. Táto zmluva je vyhotovená v štyroch (4) rovnopisoch s platnosťou originálu, z ktorých po dvoch obdrží každá Zmluvná strana.
	4. Neoddeliteľnou súčasťou tejto Zmluvy sú jej nasledovné prílohy:

Príloha č. 1: Opis predmetu zmluvy

Príloha č. 2: Oprávnené osoby

Príloha č. 3: Štruktúrovaný rozpočet

Príloha č. 4: Proces spracovania Incidentov a poskytovania podpory

Príloha č. 5: Zoznam subdodávateľov

* 1. Ak sa niektoré z ustanovení tejto Zmluvy stane nezákonným, neplatným alebo nevymáhateľným podľa platného práva, ostatné ustanovenia zostávajú platné a účinné, za ktorých Zmluvné strany túto Zmluvu uzatvorili, zostávajú platné a účinné, pokiaľ je zachovaný účel Zmluvy.
	2. Rozhodným právom pre všetky právne vzťahy súvisiace s touto Zmluvou je právo platné v Slovenskej republike. Práva a povinnosti, ktoré vznikli na základe tejto Zmluvy, alebo v súvislosti s touto Zmluvou sa riadia Obchodným zákonníkom, Autorským zákonom a príslušnými všeobecne záväznými právnymi predpismi platnými na území SR.
	3. Zmluvné strany po prečítaní Zmluvy vyhlasujú, že súhlasia s jej obsahom a prílohami, ktoré tvoria jej súčasť, že ju podpisujú bez nátlaku a nie za nápadne nevýhodných podmienok. Obsah tejto Zmluvy predstavuje skutočnú a slobodnú vôľu Zmluvných strán.

V ...................... dňa ................... V ................. dňa ...........................

Za Objednávateľa: Za Poskytovateľa

............................................... ................................................

............................................... ................................................